UREDBA KOMISIJE (EU) 2022/2388

оd 7. prosinca 2022.

o izmjeni Uredbe (EZ) br. 1881/2006 u pogledu najvećih dopuštenih količina perfluoroalkilnih tvari u određenoj hrani

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu Vijeća (EEZ) br. 315/93 od 8. veljače 1993. o utvrđivanju postupaka Zajednice za kontrolu kontaminanata u hrani (1), a posebno njezin članak 2. stavak 3.,

budući da:

(1) Uredbom Komisije (EZ) br. 1881/2006 (2) utvrđene su najveće dopuštene količine određenih kontaminanata u hrani.

(2) Perfluorooktansulfonska kiselina (PFOS), perfluorooktanska kiselina (PFOA), perfluorononanska kiselina (PFNA) i perfluoroheksan sulfonska kiselina (PFHxS) perfluoroalkilne su tvari (PFAS-i) koje imaju ili su imale brojne komercijalne i industrijske primjene. Njihova raširena primjena i postojanost u okolišu uzrokovali su rasprostranjeno onečišćenje okoliša. Kontaminacija hrane tim tvarima uglavnom je posljedica bioakumulacije u vodenim i kopnenim prehrambenim lancima, a prehrana je glavni izvor izloženosti PFAS-ima. Međutim, ljudi su PFAS-ima vjerojatno izloženi i zbog upotrebe materijala koji dolaze u dodir s hranom koji sadržavaju te tvari.

(3) Europska agencija za sigurnost hrane („Agencija”) donijela je 9. srpnja 2020. mišljenje o riziku za zdravlje ljudi povezanom s prisutnošću perfluoroalkilnih tvari u hrani (3). Agencija je zaključila da PFOS, PFOA, PFNA i PFHxS mogu utjecati na razvoj i imati štetan učinak na razinu kolesterola, jetru, imunosni sustav i težinu pri rođenju. Agencija je učinak na imunosni sustav smatrala najkritičnijim te je utvrdila skupni podnošljivi tjedni unos (TWI) od 4,4 ng/kg tjelesne težine tjedno za zbroj PFOS-a, PFOA-e, PFNA-e i PFHxS-a, koji ujedno štiti i od drugih učinaka tih tvari. Zaključila je da izloženost dijelova europske populacije tim tvarima premašuje TWI, što je razlog za zabrinutost.

(4) Stoga bi trebalo utvrditi najveće dopuštene količine tih tvari u hrani kako bi se osigurala visoka razina zaštite zdravlja ljudi.

(5) Trebalo bi predvidjeti razuman rok kako bi se subjektima u poslovanju s hranom omogućilo da se prilagode najvećim dopuštenim količinama utvrđenima u ovoj Uredbi.

(6) Uzimajući u obzir da određena hrana obuhvaćena ovom Uredbom ima dug rok trajanja, trebalo bi dopustiti da hrana koja je zakonito stavljena na tržište prije datuma početka primjene ove Uredbe ostane na tržištu.

(7) Uredbu (EZ) br. 1881/2006 trebalo bi stoga na odgovarajući način izmijeniti.

(8) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilog Uredbi (EZ) br. 1881/2006 mijenja se u skladu s Prilogom ovoj Uredbi.

Članak 2. Hrana navedena u Prilogu koja je zakonito stavljena na tržište prije 1. siječnja 2023. može ostati na tržištu do isteka najkraćeg roka trajanja ili roka uporabe.

Članak 3. Ova Uredba stupa na snagu dvadesetog dana od dana objave u Službenom listu Europske unije. Primjenjuje se od 1. siječnja 2023.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 7. prosinca 2022. Za Komisiju Predsjednica Ursula VON DER LEYEN

(1) SL L 37, 13.2.1993., str. 1.

(2) Uredba Komisije (EZ) br. 1881/2006 od 19. prosinca 2006. o utvrđivanju najvećih dopuštenih količina određenih kontaminanata u hrani (SL L 364, 20.12.2006., str. 5.).

(3) Znanstveni odbor EFSA-e za kontaminante u prehrambenom lancu (CONTAM); Scientific opinion on the risk to human health related to the presence of perfluoroalkyl substances in food (Znanstveno mišljenje o riziku za zdravlje ljudi povezanom s prisutnošću perfluoroalkilnih tvari u hrani) EFSA Journal 2020.; 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.